b'\n_START_ARTICLE_\nIgor Emili\n_START_PARAGRAPH_\nIgor Emili  (Su\xc5\xa1ak, 9. kolovoza 1927. \xe2\x80\x93 Rijeka, 25. listopada 1987.), hrvatski arhitekt.\n_START_SECTION_\nDjetinjstvo i \xc5\xa1kolovanje\n_START_PARAGRAPH_\nIgor Emili rodio se 9. kolovoza 1927. godine na Su\xc5\xa1aku. Otac Hinko bio je poznati rije\xc4\x8dki lije\xc4\x8dnik. Najranije djetinjstvo proveo je na Su\xc5\xa1aku gdje je zavr\xc5\xa1io pu\xc4\x8dku \xc5\xa1kolu i realnu gimnaziju. 1941. godine kao gimnazijalac suradnik je Narodnooslobodila\xc4\x8dkog pokreta. 1942. godine uhi\xc4\x87en je  i zato\xc4\x8den osam mjesecu u zatvoru. Tijekom 1943. godine odlazi u partizane gdje boravi do kraja rata. _NEWLINE_1945. godine nastavlja sa \xc5\xa1kolovanjem u Rijeci. Nakon \xc5\xa1to je 1947. godine maturirao, upisao je arhitekturu na tada\xc5\xa1njem Tehni\xc4\x8dkom fakultetu u Zagrebu. 1949. godine vjen\xc4\x8dao se s povjesni\xc4\x8darkom umjetnosti Zdravkom Vrani\xc4\x87 ( 1931. \xe2\x80\x93 1985.). Kao student 1951. godine na fakultetu je osnovao Likovni klub._NEWLINE_1954. godine diplomirao je kod arhitekta Mladena Kauzlari\xc4\x87a. Diplomski rad- Projekt, organizacija i ure\xc4\x91enje ljetnog campinga na terenu uz more, kod Malinske na otoku Krku biti \xc4\x87e prepoznat i dobro ocijenjen me\xc4\x91u stru\xc4\x8dnjacima. O njemu \xc4\x87e 1955. godine u \xc4\x8dasopisu \xc4\x8covjek i prostor pisati arhitekt Andrija Mutnjakovi\xc4\x87. Pi\xc5\xa1u\xc4\x87i o Emilijevom radu Mutnjakovi\xc4\x87 je anticipirao njegov kriti\xc4\x8dki arhitektonski regionalizam koji \xc4\x87e u punoj snazi kreativne kvalitete do\xc4\x87i do izra\xc5\xbeaja tijekom \xc5\xa1ezdesetih i sedamdesetih godina 20. stolje\xc4\x87a. \xe2\x80\x9eIzrasli ovako iz doma\xc4\x87eg materijala, doma\xc4\x87eg gra\xc4\x91enja i doma\xc4\x87eg stanovni\xc5\xa1tva\xe2\x80\x9c, pisati \xc4\x87e Mutnjakovi\xc4\x87, \xe2\x80\x9eovi objekti imaju u svojoj biti pe\xc4\x8dat autohtone arhitekture, ali ne u sterilnoj folklorizaciji, ve\xc4\x87 u neidhardtovskoj ( arhitekt Juraj Neidhardt, 1901. \xe2\x80\x93 1979.) kreativnoj snazi stvaranja suvremenog na upotrebljivim postavkama starog\xe2\x80\x9c (Andrija Mutnjakovi\xc4\x87, Diplomski rad Emili Igora, \xc4\x8cIP, 29 \xe2\x80\x93 30, Zagreb, 1955.).\n_START_SECTION_\nDjelovanje\n_START_PARAGRAPH_\nOdmah po diplomi, 1955. godine zaposlio se u Rijeci u Urbanisti\xc4\x8dkom institutu za Istru i Hrvatsko primorje na \xc4\x8dijem je \xc4\x8delu tada bio arhitekt Zdenko Kolacio, koga \xc4\x87e godinu dana poslije zamijeniti arhitekt Zdenko Sila._NEWLINE_Prvi zadatak koji mu je bio povjeren je  izrada plana obnove i revitalizacije rije\xc4\x8dkog starog grada koji je bio te\xc5\xa1ko stradao u ratnim razaranjima. Po zavr\xc5\xa1etku plana, 1958. godine Emili po\xc4\x8dinje raditi na obnovi Trsatske gradine. 1961. biti \xc4\x87e mu dodijeljena Nagrada grada Rijeke za projekt i izvedbu Trsatske gradine, no na\xc5\xbealost njena obnova ne\xc4\x87e biti nikada dovr\xc5\xa1ena._NEWLINE_Za Urbanisti\xc4\x8dki institut Emili je izradio i urbanisti\xc4\x8dke planove za dijelove grada: Krka, Ba\xc5\xa1ke, Malinske, Omi\xc5\xa1lja, Senja, Izole, Umaga i Biograda na Moru._NEWLINE_Za Rijeku u tom je razdoblju izradio planove za izgradnju gradskih podru\xc4\x8dja: Lupisovo, Gornja Ve\xc5\xbeica, predjela izme\xc4\x91u Kumi\xc4\x8di\xc4\x87eve i \xc5\xa0etali\xc5\xa1ta I. G. Kova\xc4\x8di\xc4\x87a, naselja Pod nasip, u  ulici M. Kontu\xc5\xa1a, naselja Vojak, Bo\xc5\xa1ket, te detaljni urbanisti\xc4\x8dki plan naselja \xc5\xa0odi\xc4\x87i- Kostrena._NEWLINE_Uz poslove na urbanisti\xc4\x8dkom Emili je 1960. godine zapo\xc4\x8deo rad na oblikovanju spomen- podru\xc4\x8dja pobijenim stanovnicima sela Podhum na Grobni\xc4\x8dkom polju koje su 1942. godine pobili talijanski okupatori. _NEWLINE_1962. godine Igor Emili naglo prekida rad u Urbanisti\xc4\x8dkom institutu, a godinu dana poslije zapo\xc5\xa1ljava se u rije\xc4\x8dkom Gra\xc4\x91evno- projektnom zavodu. Tada je jedno kratko vrijeme boravio i u Puli, no vrlo se brzo vratio u Rijeku zapo\xc4\x8dev\xc5\xa1i u zavodu projektantsku djelatnost._NEWLINE_Me\xc4\x91u prvima, 1963. godine,  bili su projekti rekonstrukcija zgrada Konzervatorskog zavoda i Turisti\xc4\x8dkog dru\xc5\xa1tva Rijeka u Starom gradu u U\xc5\xbearskoj ulici. Odmah potom radi i jedan od svojih prvih interijera- Riblji restoran u Crikvenici._NEWLINE_1964. godine zapo\xc4\x8dinje gradnja njegovog prvog vi\xc5\xa1estambenog objekta na \xc5\xa1etali\xc5\xa1tu XIII. divizije, a potom su uslijedili i projekti za zgradu Kra\xc5\xa1a i ure\xc4\x91enje \xc4\x8detiri mala lokala Slavice na Korzu. Te godine zapo\xc4\x8dinje s radom na projektu svojih stambenih blokova U\xc4\x8dka na \xc5\xa0etali\xc5\xa1tu XIII divizije, koji \xc4\x87e biti dovr\xc5\xa1eno 1972. godine._NEWLINE_Godinu dana poslije Emili zapo\xc4\x8dinje s radom na dva velika projekta- projekt ure\xc4\x91enje zgrade gradske uprave na obali, koji \xc4\x87e biti djelomi\xc4\x8dno realiziran i projekta stambenih tornjeva na Podmurvicama. Stambeni \xc4\x87e tornjevi biti gra\xc4\x91eni od 1968.  do 1970. godine._NEWLINE_Razdoblje izme\xc4\x91u 1966. i 1968. Emili je posvetio izradi projekata i realizaciji svoga najva\xc5\xbenijeg ostvarenja- turisti\xc4\x8dkog hotelskog kompleksa Uvala Scott u Grabovi pokraj Kraljevice. Za to \xc4\x87e mu ostvarenje biti 1968. godine biti dodijeljeno nekoliko nagrada: Rapubli\xc4\x8dka nagrada lista Borba, Nagrada grada Rijeke i Nagrada Matice hrvatske, a godinu poslije i nagrada projektnog Gra\xc4\x91evno- projektnog zavoda._NEWLINE_U to vrijeme radi na nekoliko projekata- planovi za ure\xc4\x91enje rije\xc4\x8dkog Starog grada i Trsatske gradine._NEWLINE_Po\xc4\x8detak sedamdesetih godina osobito je plodan u Emilijevu stvarala\xc5\xa1tvu. Realiziraju su ne\xc5\xa1to ranije zapo\xc4\x8deti projekti zgrade: GPZ- a (1970.), Jadroagenta (1970.), Brodomaterijala (1972.)._NEWLINE_Me\xc4\x91u najzanimljivijim Emilijevim ostvarenjima iz tog razdoblja su hotel Villa Lostura i Ribarska koliba Valentin u Klenovici (1970.)._NEWLINE_1972. Igor Emili osniva Atelje za arhitekturu i urbanizam a- 051. Prostor ateljea smje\xc5\xa1ta u jedan adaptirani tavan u Jedrarskoj ulici._NEWLINE_Do 1976. godine radi na realizaciji projekata: fontane Spomenik radu (1974.), kavane U\xc4\x8dka na Korzu (1974.), slasti\xc4\x8darnice i kavane Dva lava ( 1974.) i robne ku\xc4\x87e Varteks (1976.). _NEWLINE_1976. godine Igor Emili odlazi u mirovinu. Od tada \xc4\x87e djelovati kao samostalni autor. Godinu dana poslije dodijeljena mu je godi\xc5\xa1nja Nagrada za arhitekturu \xe2\x80\x9eVladimir Nazor\xe2\x80\x9c za robnu ku\xc4\x87u Varteks. Do 1979. godine dovr\xc5\xa1ava gradnju  zgrade  Riadria banke (nekad Jugobanka) i zgrade Privredne banke Zagreb._NEWLINE_Iste godine dodijeljeno mu je dovr\xc5\xa1enje Muzejskog prostora u biv\xc5\xa1em jezuitskom samostanu na zagreba\xc4\x8dkom Gornjem gradu._NEWLINE_1980. godine postaje \xc4\x8dlan suradnik Jugoslavenske akademije znanosti i umjetnosti. 1982. dovr\xc5\xa1ena je obnova zagreba\xc4\x8dkog Muzejskog prostora a do 1985. godine izgra\xc4\x91ena je i nova zgrada do njega. Emilij nije bio zadovoljan njenom izvedbom no nije uspio ispraviti pogre\xc5\xa1ke zbog te\xc5\xa1ke bolesti. Preminuo je 25. listopada 1987. godine. _NEWLINE_1988. posmrtno mu je dodijeljena Nagrada grada Rijeke za \xc5\xbeivotno djelo._NEWLINE_Arhitekt Igor Emili jedan je od istinskih velikana hrvatske arhitekture druge polovice 20. stolje\xc4\x87a. No uz arhitekturu uspje\xc5\xa1no se bavio slikanjem akvarela i fotografijom. 1993. godine njegovi su radovi uvr\xc5\xa1teni u izlo\xc5\xbebu i katalog Hrvatska fotografija od tisu\xc4\x87udevetstopedesete do danas.'